Vittorio Bersezio/Le miserie 'd monsú Travet/pàgina 31
Sena sconda

Travet, Carlin, peui Brigida, peui Marianin.

CARLIN (a seurt an piorand) Ih ih ih! I veui andé d'co mi.

TRAVET Cosa j'elo?

CARLIN I veui andé d'co mi al teatro.

TRAVET Sestu fol? A côl teatro lí a j va mach ij grand. A j ciamo 'l teatro grand a posta.

CARLIN I veui andé d'co mi.

TRAVET Fa nen 'l noios... Guarda: i t'darôma 'na bona cosa dossa adess a disné e s't'ses brav, doman matin, i t'compro 'na bela dëmora.

CARLIN Sí, t'm'dij sempre parei, ma t'm'la compri mai.

Brigida a ven con 'na bôta c'a buta s'la taula.

TRAVET Ah! sí a j'è, comenssa, da beive. Meno male, comenssômse a bagné 'l gosè (a s'veuida da beive).

MADAMA TRAVET (da 'ndrinta) T'ses 'na patamola. Ciama Brigida c'a vena a giutete.

MARIANIN (fora) Brigida, venme un po' a agiuté; i peus nen crocëteje la vesta.

BRIGIDA (suandse la man al suaman) Andôma noi (via con Marianin).

TRAVET Uhm! A l'è ben legerot sto vin. Pensé che dop d'avei travajà tut 'l santo dí a l'ufissi a m'faria tant sang na bona sana d'côl bon e a m'toca beive d'sta posca grama! Ma sí, al dí d'ancheui 'l vin a l'è tanto car!...

CARLIN Papà, menme d'co mi.

TRAVET Dova?

CARLIN Al teatro.

TRAVET Eh! romp'me nen le scatole.

BRIGIDA (an sena) Monssú, c'a fassa 'l piasí d'vni chiel. La tota e mi ansema i podôma nen ariveje a crocëtela.

TRAVET (posand 'l bicier mes pien s'la taula) Santa passienssa! Për fé taja fina a s'fan ampiché ant côla veste c'a l'è 'n oror (via con Brigida).

CARLIN (a pena c'a l'è sol a ciapa 'l bicier d'so pare) A mi a m'na dan mai d'vin pur, e mi a m'pias tant. (A s'buta a beive) Ah! a j ven d'gent (ant 'l posé 'l bicier a lo versa s'la taula).

BRIGIDA Cos'alo fait lí?

CARLIN (scapand lontan) Mi? Gnente.

BRIGIDA E côla macia an sul mantil. C'a guarda un po' coma a l'ha arangialo!... Un mantil ch'j'ôma mach cambià l'auter jer.

TRAVET (a torna suandse ii sudor) Uhff! A j va la forssa d'un beu. Mi i seu nen coma c'a fasso pi a respiré singià d'côla manera... E me vin? Chi c'a l'ha voidamlo s'la taula?

BRIGIDA A l'è lí monssú Carlo c'a n'ha fane una d'le soe.

TRAVET Elo peui nen possibil ch't'peusse sté un moment senssa fé 'na malfaita?

Leteratura piemontèisa
Vittorio Bersezio
Le miserie 'd monsú Travet